«БРИКС-м, ШОС-м хэткъэралхэм я студент гъатхэ» фестивалыр Ставрополь къалэм къыщыщызэIуахым КIуэкIуэ Казбек ирихьэлIащ
Ставрополь къалэм къыщызэIуахащ «БРИКС-м, ШОС-м хэт къэралхэм я студент гъатхэ» ещанэ дунейпсо фестивалыр. Мы щIалэгъуалэ зэхыхьэшхуэр ирагъэкIуэкI Шанхай зэдэлэжьэныгъэмкIэ организацэм и тхьэмадэ къулыкъу къалэныр Урысей Федерацэм щигъэзащIэ гъэм икIи абы дунейм щыщ къэрал 23-м я лIыкIуэу цIыху 20500-м щIигъу къызэщIеубыдэ.
ГуфIэгъуэ дауэдапщэм хэтащ УФ-м и Президентым и полномочнэ лIыкIуэу Кавказ Ищхъэрэ федеральнэ округым щыIэ Матовников А. А., Кавказ Ищхъэрэм и IуэхухэмкIэ министр Чеботарёв С. В., ЩIалэгъуалэм я IуэхухэмкIэ федеральнэ агентствэм и унафэщI Бугаев А. В., «ЩIалэгъуалэм я Урысей союз» зэгухьэныгъэм и тхьэмадэ Красноруцкий П. П., КъБР-м и Iэтащхьэм и къалэнхэр пIалъэкIэ зыгъэзащIэ КIуэкIуэ К. В., Кавказ Ищхъэрэ федеральнэ округым и субъектхэм я унафэщIхэр.
«Студент гъатхэм» и программэм ипкъ иткIэ, щIэныгъэ зэхуэсхэр, творческэ, спорт проектхэр, музыкэмкIэ зэпеуэ зэмылIэужьыгъуэхэр екIуэкIынущ. Дэтхэнэ унэтIыныгъэми хиубыдэу лэжьэнухэщ политик, жылагъуэ лэжьакIуэ, журналист цIэрыIуэхэр.
Фестивалым кърикIуахэм япкъ иткIэ, «СНГ-м хэт къэралхэм я студент гъатхэ» дунейпсо проектхэр гъэзэщIэнымкIэ унафэхэр къащтэнущ.
Фестивалыр къызэзыгъэпэщахэм ящыщщ «ЩIалэгъуалэм я Урысей сою-зыр», Урысей Федерацэм НэгъуэщI къэрал IуэхухэмкIэ и министерствэр, ЩIалэгъуалэм я IуэхухэмкIэ федеральнэ агентствэр, СНГ-м и IуэхухэмкIэ федеральнэ агентствэр, Урысей Федерацэм и Жылагъуэ палатэр, Ставрополь крайм и Правительствэр.
Фестивалыр ирагъэкIуэкI студент творчествэм зыщIэгъэкъуэнымкIэ программэм тету. 2016 гъэм фестивалыр ЮНЕСКО-м и жьауэм щIэту къызэрагъэпэщащ. А зэгухьэныгъэм къыхигъэщхьэхукIащ щIалэгъуалэ жэрдэмым зегъэужьынымкIэ, дунейм тет щIалэгъуалэр зэшэлIэнымкIэ мы Iуэхум мыхьэнэшхуэ зэриIэр.
КъБР-м и Iэтащхьэмрэ Правительствэмрэ я пресс-IуэхущIапIэ.
